夢逰山水奇麗處有古宫觀云雲臺觀也
作者：陸游
朝代：宋

paragraphs: 神逰忽到雲臺宫，太華彩翠明秋空。
曲廊下闞白蓮沼，小閣正對青蘿峰。
林間突兀見古碣，雲外縹緲聞疏鐘。
褐衣紗帽瘦如削，遺像恐是希夷翁。
窮搜未遍忽驚覺，半窗朝日初曈曨。
却思巉然五千仞，可使常墮戰塵中。
小臣昧死露肝鬲，願扈鑾駕臨崤潼。
何當真過此山下，百尺嫋嫋龍旗風。